Înalta Curte de Casație și Justiție a dat, în această săptămână, verdictul în dosarul senatorului PSD ieșean Sorin Lazăr, judecat într-un dosar pentru abuz în serviciu. Faptele de care a fost acuzat de procurorii anticorupție au fost săvârșite, potrivit anchetatorilor, în perioada în care Lazăr era primar al comunei Strunga, județul Iași.

În decembrie 2014, într-un comunicat al Direcţiei Naţionale Anticorupţie – Serviciul Teritorial Iași, în dreptul numelui senatorului erau trecute ”trei infracţiuni de abuz în serviciu, dacă funcționarul public a obţinut pentru sine sau pentru altul un folos necuvenit, dintre care două în formă continuată”. Potrivit rechizitorului, Sorin Lazăr, în perioada 2008 – 2009, ”a dispus aprobarea, fără nicio bază legală”, a mai multor plăți către persoane, sub formă de ”onorarii participare la licitații”, ”plată lunară zilieri” și premii anuale pentru viceprimarul comunei Strunga.

”În acest mod, primarul şi viceprimarul comunei şi-au însușit pur si simplu aceste sume de bani din bugetul local, deși conform prevederilor legale indemnizația lunară era singura formă de remunerare a primarului şi a viceprimarului pentru activitatea corespunzătoare funcției.”

Senatorul ieșean a fost condamnat de judecătorii Înaltei Curți de Casație și Justiție la un an de închisoare cu suspendare. Mai exact, magistrații au contopit pedepsele de 6 luni închisoare, 1 an închisoare, 3 luni închisoare şi au dispus ca senatorul Constantin Lazăr să execute pedeapsa cea mai grea, de 1 an închisoare. De asemenea, ”se dispune suspendarea condiţionată a executării pedepsei rezultante de 1 an închisoare pe durata unui termen de încercare de 3 ani”.

Potrivit Hotnews.ro, Lazăr a mai fost condamnat la șase luni de închisoare cu suspendare pentru conflict de interese, fiind primul parlamentar cu o astfel de sentință. În calitate de senator, propusese și avizase contractul individual de muncă in baza căruia fiul său a fost angajat în perioada 1 septembrie 2010 – 1 octombrie 2011 la biroul parlamentar de circumscripție.